РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/487-21

24. новембар 2021. године

Б е о г р а д

ЗАПИСНИК

19. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 24. НОВЕМБРА 2021. ГОДИНЕ

 Седница је почела у 11,00 часова.

 Седницом је председавао: проф. др Љубинко Ракоњац, председник Одбора.

 Седници су присуствовали чланови Одбора: заменик председника Одбора Жарко Богатиновић, Гојко Палалић, Драгана Радиновић, Марија Тодоровић, Томислав Јанковић, Весна Кришанов, Јелена Обрадовић, Драган М. Марковић и Јасмина Каранац, као и заменици чланова Одбора: Владимир Граховац (заменик члана Марка Младеновића) и Станислава Јаношевић (заменик члана Александра Југовића).

Седници нису присуствовали чланови Одбора: Маркo Младеновић, Марко Парезановић, Александар Југовић, Невенка Костадинова, Акош Ујхељи, мр Дејан Раденковић и Мина Китановић.

 Седници су присуствовали и народни посланик Хаџи Милорад Стошић и представница Зелене столице Лидија Радуловић, из Београдског фонда за политичку изузетност.

 На предлог председника Одбора, са 12 гласова „за“, једногласно, усвојен је следећи:

Д н е в н и р е д :

1. Предлог заменика председника Одбора Жарка Богатиновића за организовање јавног слушања на тему: “Спровођење Глазговског климатског споразума у Србији“.

Пре преласка на рад по утврђеном дневном реду, са 12 гласова „за“, једногласно, усвојен је Записник 18. седнице Одбора за заштиту животне средине, одржане 15. новембра 2021. године.

Прва тачка дневног реда – **Предлог заменика председника Одбора Жарка Богатиновића за организовање јавног слушања на тему: “Спровођење Глазговског климатског споразума у Србији“**

Заменик председника Одбора Жарко Богатиновић је, на основу чл. 83. и 84. Пословника Народне скупштине, поднео предлог за организовање Јавног слушања на тему: „Спровођење Глазговског климатског споразума у Србији“, у циљу стручних разјашњења нових обавеза Републике Србије, значајних за праћење спровођења Закона о климатским променама. Предложио је да се на јавно слушање позову: представници Министарства заштите животне средине, Министарства рударства и енергетике, Министарства пољопривреде, шумарства и водопривреде, Нада Лазић, посебна саветница за одрживи развој у Министарству за људска и мањинска права и друштвени дијалог, Александар Мацура, програмски директор РЕС фондације, др Владимир Ђурђевић, вандредни професор на Физичком факултету Универзитета у Београду, Гордана Лазаревић, експерткиња за ИПА фондове, Данијела Божанић, експерткиња за климатске промене, представници организација цивилног друштва – мрежа Зелена столица, чланови Зелене посланичке групе, чланови Фокус групе за развој механизама контроле процеса имплементације циљева одрживог развоја, чланови Форума за енергетску политику Србије, као и чланови Одбора за пољопривреду, шумарство и водопривреду и Одбора за привреду, регионални развој, трговину, туризам и енергетику. Предложио је да се јавно слушање одржи у петак, 3. децембра 2021. године, у 11,00 часова у Великој сали у згради Народне скупштине, у Улици Краља Милана 14.

Председик Одбора, проф. др Љубинко Ракоњац предложио је да се преформулише назив јавног слушања и да гласи: “Спровођење Споразума Конференције Уједињених нација о климатским променама - COP26 у Србији“. Предложио је и да се прошири листа учесника, па да се на јавно слушање позове и проф. др Ратко Кадовић, који је био руководилац националног пројекта Министарства просвете, науке и технолошког развоја: „Истраживање климатских промена и њиховог утицаја на животну средину – праћење утицаја, адаптација и ублажавање“, у коме је учествовало преко 45 институција, као и секретар за заштиту животне средине града Београда, Ивана Вилотијевић. Навео је да ће подршку за одржавање јавног слушања пружити УНДП и Швајцарска канцеларија за сарадњу, кроз Пројекат јачања парламентарне демократије и инклузивног политичког дијалога III фаза.

У дискусији су учествовали: Томислав Јанковић, Жарко Богатиновић и Лидија Радуловић.

Предложено је да се на јавно слушање позову и: представници Министарства грађевине и саобраћаја, као и Одбор за просторно планирање, саобраћај, инфраструктуру и телекомуникације, Зелена посланичка група Скупштине АП Војводина, представници NALED-а, представници Сталне конференције градова и општина, представници Агенције за заштиту животне средине, представници Националног конвента о европској унији, као и представници Платформе за опште друштвени дијалог „Одрживи развој за све“.

На предлог председника, Одбор је, са 12 гласова „за“, једногласно, донео одлуку о организовању јавног слушања на тему: „Спровођење Споразума Конференције Уједињених нација о климатским променама - COP26 у Србији“, на које ће бити позвани учесници наведени у предлогу за организовање јавног слушања, као и учесници који су предложени на седници Одбора.

 Седница је завршена у 11,17 часова.

 СЕКРЕТАР ПРЕДСЕДНИК

 Милица Башић Проф. др Љубинко Ракоњац